गोल्ड फंड किटी से ज्वेलरी बना रहीं महिलाएं, लेडीज पार्टी में पुरुषों को नचाने का ट्रेंड
Kitty Parties History Explained जिसने ‘तारक मेहता का उल्टा चश्मा’ देखा होगा उसे भी किटी पार्टी की असलियत का कुछ-कुछ अंदाजा होगा। किटी पार्टियों की शुरुआत कैसे और कहां हुई, कहां से यह आइडिया आया, इसे पहले समझ लेते हैं
‘शर्मा जी नमकीन’ फिल्म याद है! ऋषि कपूर की आखिरी फिल्म जिसमें किटी पार्टी कुछ अलग ही दिखी। सास-ननद की बुराई नहीं, बहू की शिकायत नहीं, पति की बातें और दुनिया जहान की गॉसिप। कुछ को ये अफसोस कि पति और बच्चों के लिए करिअर छोड़ा। हाथ में ड्रिंक और सेक्स पर खुल्लमखुल्ला बातें। यह किटी पार्टी का एक गुदगुदाता चेहरा था।
पिछले कुछ सालों में किटी पार्टी का कलेवर और फ्लेवर दोनों बदला है। किटी पार्टी अब घरों के ड्रॉइंग रूम से निकल कर रेस्टोरेंट और होटलों में पहुंच गई हैं। होटल एवं रेस्टोरेंट बुक किए जा रहे हैं। मौज-मस्ती और सैर-सपाटे के नए ठिकानों पर प्राइवेट जेट में बैठकर महिलाएं जाने लगी हैं। टूर एंड ट्रैवल्स की कंपनियां किटी पार्टी करने वाले ग्रुप्स को स्पेशल पैकेज देकर लुभाने में लगी हैं। यही नहीं, मेट्रो और सेमी मेट्रो शहरों में थीम बेस्ड किटी पार्टीज होने लगी हैं। सबकुछ पूरी तरह प्लान करके किया जाता है। क्या पहनना है… क्या खाना है…क्या पीना है…किसे बुलाना है…किसे नचवाना है…कौन से गेम्स खेलने हैं… सभी कुछ पहले से प्लान किया जाता है।
जिसने ‘तारक मेहता का उल्टा चश्मा’ देखा होगा, उसे भी किटी पार्टी की असलियत का कुछ-कुछ अंदाजा होगा।
किटी पार्टियों की शुरुआत कैसे और कहां हुई, कहां से यह आइडिया आया, इसे पहले समझ लेते हैं 
केरल की ‘चिट्‌टी’ से निकली किटी पार्टी 
पुराने समय में केरल के मालाबार, कोच्चि और त्रावणकोर में ‘कुरी’ या ‘चिट्‌टी’ सिस्टम चलता था। ‘चिट्‌टी’ और ‘किट्‌टी’ (किटी भी) दोनों मिलते-जुलते शब्द हैं। आज जो ‘चिट फंड’ है वह ‘चिट्‌टी’ से ही निकला है। अमेरिका में रहने वाले भारतीय मूल के मलयाली ब्लॉगर मैडी बताते हैं कि द्रविड़ सभ्यता में ‘कुरी’ या ‘चिट्‌टी’ की जड़ें रही हैं जिन्हें ‘कावु तत्कम’ कहा जाता था।
बेटी की शादी के लिए जुटाए जाते थे पैसे 
‘द कुरी सिस्टम्स ऑफ केरल’ शीर्षक से लिखे ब्लॉग में मैडी बताते हैं कि बेटी की शादी के लिए पिता को पैसों की जरूरत होती थी। वह पैसे जुटाता था। गांव में भोज दिया जाता जिसमें शामिल होने वाले रिश्तेदार और करीबी मित्र एक निश्चित रकम लेकर आते। जमा हुए इसी पैसे से बेटी की शादी की जाती। एक बैठक में तय होता कि किसकी बेटी की अगली शादी है। जिसकी बारी होती, फिर इसी तरह पैसे इकट्‌ठा करके उसे दिए जाते। इस तरह से यह ‘चिट्‌टी’ सिस्टम चलता था। इसमें किसी को कोई ब्याज नहीं देना पड़ता था।
इसमें किसी तरह के नियम नहीं थे, लेकिन जो लोग एक शादी में रकम देते और दूसरी शादी में रकम देने से जी चुराते, उन्हें समाज अच्छी नजर से नहीं देखता था। उनका सामाजिक बहिष्कार तक होता था।
केरल के मालाबार में आज भी ‘चांगथा कुरी’ का चलन है। यह कुछ लोगों का ग्रुप है जिसमें सभी को एक तय राशि देनी होती है। जो पैसा जमा होता है, उसका 10% ही खाने पर खर्च किया जाता है। बाकी पैसों को ग्रुप के जरूरतमंद व्यक्ति को दे दिया जाता है।
खबर में आगे बढ़ने से पहले पोल में अपनी राय साझा करते चलें-
एलीट क्लास से शुरू हुई किटी पार्टी 
बनारस हिंदू यूनिवर्सिटी में अर्थशास्त्र की प्रोफेसर निधि शर्मा बताती हैं कि देश को आजादी मिलने के कुछ वर्षों बाद तेजी से शहरीकरण होने लगा। संभ्रांत घरों की महिलाएं तब नौकरी नहीं करती थीं। ऐसे में इन महिलाओं ने एक जगह जुटकर आपसी सहयोग से कुछ पैसे जमा करने शुरू किए।
महीने में दो बार महिलाओं का यह ग्रुप मिलता, हर महिला उस समय एक तय रकम देती और जिस महिला को किटी की जरूरत होती, उसे यह राशि दे दी जाती। ये मौका महिलाएं अपनी पार्टी, मस्ती, मनोरंजन और गॉसिप के लिए इस्तेमाल करतीं। यह उनका तनाव दूर करने का माध्यम भी बनता। 1980 के बाद से किटी पार्टीज का मतलब ही मौज-मस्ती और गेम्स हो गया।
खुद से पैसे खर्च करने की मिली आजादी 
भारत में घरों में पैसों की लेन-देन से जुड़े मामलों में पुरुषों की ही चलती है। किटी ग्रुप्स एक तरह से महिलाओं को इकोनॉमिक फ्रीडम देने का काम करने लगे। महिलाएं पति से मिलने वाले घर खर्च से पैसा बचातीं और उसे किटी में लगातीं। ये उनका बचत करने का अपना ढंग था जिससे वे घर के छोटे-बड़े खर्चों को भी वक्त आने पर संभाल लेतीं, लेकिन इस पार्टी में जाने की तैयारी भी खूब होती। क्या पहनना है, कैसा दिखना है, कौन सा नया फैशन अपनाना है, इन सभी बातों पर ध्यान दिया जाता।
खबर में आगे बढ़ने से पहले जानते हैं कि महिलाएं किटी पार्टी क्यों करती हैं-
अब रेस्टोरेंट-होटलों में हो रहीं किटी पार्टियां 
किटी पार्टियों की थीम और गेम्स की स्पेशलिस्ट शिवांगी पेसवानी बताती हैं कि किटी पार्टी का चेहरा अब पूरी तरह बदल चुका है। अब अरेबियन थीम, फियर फैक्टर थीम, इलेक्शन थीम जैसे नए आइडियाज किटी पार्टी का हिस्सा होते हैं। महिलाओं के बीच फेस्टिवल्स से जुड़ी थीम सबसे ज्यादा पॉपुलर है जैसे- होली, तीज, करवा चौथ या दिवाली थीम वाली किटी पार्टी।
इन किटी पार्टियों में गेस्ट स्पीकर्स और टैरो कार्ड रीडर्स भी बुलाए जाते हैं। दिल्ली, मुंबई, बेंगलुरु जैसे शहरों में होने वाली किटी पार्टीज में स्टैंड अप कॉमेडियंस तक को न्योता दिया जाता है।
सूरत के ‘लेवल 5’ रेस्टोरेंट के मैनेजर गौरव बताते हैं कि किटी पार्टी के लिए अलग से कोई व्यवस्था नहीं होती। रेगुलर सीटिंग अरेंजमेंट ही रहता है। महिलाएं डेकोरेशन की बहुत डिमांड करती हैं। जिसमें तीन हजार से ज्यादा भी खर्च हो सकता है। दिन के 3 बजे से 6 बजे या 4-7 बजे का टाइम किटी पार्टी के लिए बुक किया जाता है।
किटी पार्टी से होती स्टार्ट अप की भी शुरुआत 
किटी बी (Kitty bee) एप शुरू करने वाली आंत्रप्रेन्योर रितु गुप्ता बताती हैं कि चंडीगढ़ में होने वाली किटी पार्टीज में महिलाओं को अपने स्टार्ट अप शुरू करने का आइडिया या उन्हें प्रमोट करने की जगह भी मिलती है। महिलाएं अपनी कंपनी के प्रोडक्ट लेकर आती हैं। उनके प्रोडक्ट की पहली खरीदार किटी मेंबर्स ही होती हैं। कई महिलाएं इन किटी पार्टीज में अपना यूट्यूब चैनल लॉन्च करती हैं और सारी सदस्य उसे सब्सक्राइब भी करती हैं।
ऑनलाइन किटी पार्टी का बढ़ा ट्रेंड 
इधर, ऑनलाइन किटी पार्टियों का भी चलन बढ़ा है। रितु बताती हैं कि अब टेक्नोलॉजी हर चीज पर हावी है। उन्होंने एक 'किटी बी' ऐप बनाया है। ‘किटी बी’ ऐप में कई फीचर्स हैं जिनसे पार्टी ऑर्गेनाइज करने में आसानी होती है। इसमें से एक है ‘डिजिटल किटी डायरी’, जिसमें सदस्यों के नाम, फंड, गेम्स, कब किटी पार्टी बुलानी है, थीम क्या होगी, ये सारी चीजें नोट की जाती हैं। इसी तरह ‘बी चैट’ में किटी मेंबर्स एक-दूसरे से कनेक्ट होती हैं। इस प्लेटफॉर्म पर वो चैट कर सकती हैं, तस्वीरें शेयर कर सकती हैं और जमकर गॉसिप भी कर सकती हैं।
विदेशों में किटी पार्टी करने का ट्रेंड 
अपने घर और शहर से निकलकर विदेशों में जाकर किटी पार्टी करने का ट्रेंड भी तेजी से बढ़ा है। बिजनेस फैमिली से जुड़ी महिलाएं सिंगापुर, हॉन्गकॉन्ग, दुबई, लाओस, वियतनाम, बाली जैसी जगहों पर किटी पार्टी कर रही हैं। इन जगहों के नाइट क्लब्स और कैसिनो में भारतीय महिलाएं किटी पार्टी करती मिल जाएंगीं।
किटी पार्टीज अब कुछ घंटों की ही नहीं रह गई हैं, बल्कि ये दो-तीन दिन तक भी चलती हैं। दिल्ली स्थित लग्जरी ट्रैवल कंपनी ‘लग्जरी वेकेशंस’ किटी पार्टी के पैकेज देती है। 10 महिलाओं के ग्रुप के लिए तीन दिनों की किटी पार्टी ट्रिप पर 15 लाख रुपए लगते हैं।
एयरक्राफ्ट में बैठकर किटी पार्टी 
दिल्ली के द्वारका में एयरोप्लैनेट इंडिया में एयरबस A300 एयरक्राफ्ट के अंदर भी किटी पार्टी की व्यवस्था है। यह एयरक्राफ्ट उड़ान भरने के लिए नहीं है। एयरोप्लैनेट इंडिया के एंथनी बताते हैं कि कई महिलाएं एयरक्राफ्ट में बैठकर किटी पार्टी करना चाहती हैं। इसमें उन्हें कम खर्च बैठता है। 10 महिलाओं की किटी पार्टी है तो 15 से 20,000 रुपए देने होते हैं। इसमें लंच, स्नैक्स भी जुड़े होते हैं।
आजकल थीम बेस्ड किटी पार्टी का चलन अधिक है। इस ग्राफिक पर नजर डाल लेते हैं-
पुरुष बेबी बंप के साथ दिखते हैं 
किटी ग्रुप्स को कई फनी और नॉटी चीजें करने के लिए भी जाना जाता है। शिवांगी पेसवानी बताती हैं कि किटी पार्टी में बेबी शॉवर गेम्स होते हैं जिसमें पुरुष भी शामिल होते हैं। पुरुष अपनी टी-शर्ट के भीतर बैलून लेकर कुर्सी पर बैठते हैं। पहले उन्हें इसी अवस्था में जूते के फीते बांधने होते हैं फिर दौड़कर एक जगह से दूसरी जगह जाना होता है। जो पहले दौड़ता है, वह जीत जाता है। कई किटी पार्टीज में एडल्ट गेम्स होते हैं। कुछ में महिलाओं के बीच मर्दों की डांस परफॉर्मेंस भी होती है। ‘शर्मा जी नमकीन’ फिल्म में किटीज की फरमाइश पर ऋषि कपूर नाचते हैं।
क्या किटी पार्टी का एक रूप कमेटी है जिसके मेंबर महिला-पुरुष दोनों होते हैं? 
इमरजेंसी के लिए गुल्लक भी एक कमेटी 
जवाहर लाल नेहरू यूनिवर्सिटी (JNU) में इकोनॉमिक्स के प्रोफेसर रहे डॉ. अरुण कुमार बताते हैं कि किटी पार्टी और कमेटी अलग-अलग चीजें हैं। दोनों में समानता यह है कि दोनों में गैदरिंग लोगों के बीच होती है, लेकिन किटी पार्टी में जहां मनोरंजन है वहीं कमेटी में बचत की भावना होती है। महिलाएं इसलिए कमेटी से जुड़ती हैं ताकि उन्हें एक निश्चित रकम मिल जाए।
जिन्हें इमरजेंसी में पैसे की जरूरत होती है वो कमेटी की सहमति से पैसे लेती हैं। बदले में उन्हें थोड़ा अधिक भुगतान करना होता है, लेकिन यह पैसा भी बैंक से मिलने वाले लोन से काफी सस्ता होता है। जो एक्स्ट्रा पैसा कमेटी में आता है वह भी सदस्यों में बंट जाता है।
कई महिलाएं इन पैसों से फ्रिज, वाशिंग मशीन, एसी जैसी काम की चीजें भी खरीदती हैं तो कुछ इससे गहने बनवा लेती हैं। छोटी किस्त देने पर बड़ी रकम हाथ में आ जाती है।
गरीब महिलाओं के लिए काम की है कमेटी 
डॉ. अरुण कुमार बताते हैं कि ग्रामीण महिलाओं को बचत करना बहुत मुश्किल होता है। खेतीबाड़ी, मजदूरी करने वाली महिलाओं की आमदनी बहुत कम होती है। जो पैसा कमाती भी हैं कई बार वो भी पति शराब में उड़ा देता है। जो महिलाएं पति के भरोसे होती हैं, उनके लिए आर्थिक संकट अधिक होता है।
जो पैसे बचाती भी हैं उन्हें दवा, बच्चों की पढ़ाई-लिखाई में खर्च करना पड़ता है। ऐसे में कमेटी काम आती है। महिलाएं इससे जुड़कर न केवल पैसे बचा पाती हैं बल्कि शादी-ब्याह के भी खर्चे उठा लेती हैं।
कमेटी असल में आज की इंटेरेस्ट फ्री EMI की तरह काम करती हैं, जिसमें आपको एक साथ बड़ी रकम मिल जाती है और आप हर महीने छोटी किस्त देकर उसे चुकाते हैं।
किटी पार्टी और कमेटी में अंतर को समझते हैं फिर आगे बढ़ते हैं-
पुरुष और महिलाओं की अलग-अलग कमेटियां होती हैं 
उत्तर भारत के अलग-अलग इलाकों में कमेटियां भी अलग-अलग तरह से खेली जाती हैं। झारखंड के हजारीबाग में इसी तरह की एक कमेटी में रहे अनूप कुमार (बदला हुआ नाम) बताते हैं कि पुरुषों और महिलाओं की कमेटी अलग-अलग होती है। आमतौर पर महिलाओं की कमेटी कम पैसों की होती है जबकि पुरुषों की कमेटी अधिक पैसों की होती है।
पंजाब, हरियाणा, दिल्ली, उत्तर प्रदेश, बिहार-झारखंड में सेल्फ हेल्प ग्रुप्स के रूप में ये कमेटियां खूब चलती हैं। महिलाओं की ये कमेटियां 10-12 हजार से लेकर 50,000 तक होती हैं। जबकि दिल्ली में पुरुषों में पॉपुलर कमेटियां 1 लाख से शुरू होकर 50 लाख-एक करोड़ तक की होती हैं।
कैसे काम करती है एक लाख की कमेटी 
पैसे डूबने का रिस्क भी अधिक होता है 
10 या 20 लोगों की कमेटी तभी चल पाती है जब सभी सदस्य एक-दूसरे पर भरोसा करते हैं, कमेटी शुरू करने वाला विश्वसनीय व्यक्ति होना जरूरी है। झारखंड के हजारीबाग में टेलरिंग शॉप चलाने वाले अशोक कुमार बताते हैं कि वो लाखों की कमेटी में थे। कई महीने तक वो पैसे देते रहे। बाद में कमेटी शुरू करने वाला ही भाग गया। उनके करीब ढाई लाख रुपए डूब गए।
इसमें सबसे मुश्किल यह है कि इसकी कहीं शिकायत नहीं की जा सकती, क्योंकि कमेटी अपने आप में अवैध होती है। यही कारण है कि इसमें रिस्क फैक्टर सबसे ज्यादा होता है, लेकिन फिर भी हर शहर में कमेटी एक बिजनेस की तरह चलती है।
दिल्ली के जहांगीरपुरी में रहने वाले रंजीत श्वीवास्तव (बदला हुआ नाम) बताते हैं कि नोटबंदी में बड़ी कमेटियां बंद हो गईं, लेकिन छोटी कमेटियां चलती रहीं और इससे आर्थिक रूप से कमजोर महिलाओं को ज्यादा मदद मिली।
कमेटी की तरह महाराष्ट्र-गुजरात और उत्तर प्रदेश में पॉपुलर ‘बिस्सी’ 
कमेटी की तरह ही महाराष्ट्र-गुजरात और उत्तर प्रदेश में ‘बिस्सी’ लोकप्रिय है। इसमें भी वही शर्तें होती हैं जैसी कमेटी में होती है। ‘बिस्सी’ चलाने वाले और उसके सदस्य एक दूसरे को जानते हैं, अधिकतर ‘बिस्सी’ एक दूसरे के संबंधी होते हैं। वे सभी सदस्य एक ही इलाके में रहते हैं। इलाके में उनका अपना घर होना जरूरी होता है। ‘बिस्सी’ सिस्टम मुंबई में मुस्लिम समुदाय के बीच काफी पॉपुलर है।
चलते-चलते 
भारत में पनपी किटी पार्टी दुनिया के कई देशों में भी पहुंच गई है। NRI के जरिए इन देशों में किटी पार्टी की जाती है। अफ्रीकी, कैरेबियाई और यूरोपियन देशों में यह खासी चर्चित है। अर्थशास्त्री अरुण कुमार बताते हैं कि किटी पार्टी जहां मनोरंजन के लिए होती है वहीं कमेटी माइक्रो फाइनेंस का एक बेहतर मॉडल है। बांग्लादेश में कमेटी के जरिए महिलाओं को सशक्त करने के लिए मोहम्मद यूनुस को नोबेल पुरस्कार दिया गया था। भारत में भी सेल्फ हेल्प ग्रुप के जरिए महिलाएं लोन लेकर अपना स्टार्टअप शुरू कर सकी हैं।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।